挽二叔通直
作者：員興宗
朝代：宋

paragraphs: 知公經術富，少小足奇尚。
堂堂蘭茁芽，願言契新賞。
蕭條度風霜，汴西鞍馬上。
暫行幾羊腸，世路蛛自網。
綠衣一秋荷，而能脫塵鞅。
聖言得微奧，理明詞亦暢。
有文不带酸，餘味甚熊掌。
其中殆天全，識解自超曠。
事佛當晚年，精神著內朗。
禪談水月澄，逸韻天風爽。
我昔尚童子，門戟過雙敞。
而公見之喜，單辭幸相廣。
勵我多苦心，寒庖對珍享。
山花草然然，胡爲歲月往。
瑞蘭期遠插，庶以慰黄壤。